**P R I J E D L O G ….. 07.01.2025.**

Na temelju članka 60. stavka 3. Statuta Hrvatske komore inženjera građevinarstva („Narodne novine“, broj 132/15 i 123/19) Upravni odbor Hrvatske komore inženjera građevinarstva na \_\_\_ sjednici održanoj \_\_\_\_\_\_\_\_\_\_\_\_\_\_ donosi

**PRAVILNIK O KOLOSU**

**nagradi Hrvatske komore inženjera građevinarstva**

**OPĆE ODREDBE**

**Članak 1.**

Ovim Pravilnikom o KOLOSU nagradi Hrvatske komore inženjera građevinarstva (u daljnjem tekstu: Pravilnik), propisuju se uvjeti, postupak i način dodjele KOLOSA nagrade Hrvatske komore inženjera građevinarstva (u daljnjem tekstu: nagrada KOLOS).

**Članak 2.**

Komora dodjeljuje nagradu KOLOS za izuzetna dostignuća i zasluge u razvoju i promicanju inženjerske djelatnosti i Komore, u zemlji i inozemstvu, doprinos graditeljskoj struci te razvoju građevinske djelatnosti.

Nagrada KOLOS se laureatima predaje u svečanom postupku.

**Članak 3.**

Svi članovi Komore su ovlašteni predlagati osobe kandidate za dodjelu nagrade KOLOS.

Ovlašteni predlagatelji su i tijela Komore, visokoškolske ustanove, tijela državne vlasti, ustanove, udruge građana, druge strukovne komore i pravne osobe.

**IZGLED NAGRADE KOLOS**

**Članak 4.**

Nagrada KOLOS dodjeljuje se u modelu statuete prema idejnom rješenju Ivice Propadala, u skladu s Odlukom Upravnog odbora Komore od 17. svibnja 2011. godine.



**KATEGORIJE NAGRADA**

**Članak 5.**

Nagrada KOLOS dodjeljuje se:

* za životno djelo
* za izuzetna dostignuća u struci ovlaštenih inženjera građevinarstva , inženjera gradilišta i voditelja radova koji su članovi Komore
* za vanjske pravne i fizičke osobe

**Članak 6.**

**Nagrada KOLOS za životno djelo**

Nagrada KOLOS za životno djelo dodjeljuje se istaknutim stručnjacima iz područja građevinarstava koji su članovi Komore ili bivši članovi Komore.

**Članak 7.**

**Nagrada KOLOS članovima Komore za izuzetna dostignuća u struci**

Nagrada KOLOS za izuzetna dostignuća u struci dodjeljuje se:

1. Ovlaštenim inženjerima građevinarstva za slijedeća područja:
* geotehniku
* konstrukcije
* prometnice
* hidrotehniku
* i druge specijalnosti građevinske struke
1. Inženjerima gradilišta i voditelja radova i to za slijedeća područja:
* zgrade
* inženjerske građevine

**Članak 8.**

**Nagrada KOLOS za vanjske pravne ili fizičke osobe**

Nagrada KOLOS može se dodijeliti fizičkim osobama koje nisu članovi Komore, ustanovama, udrugama građana, visokoškolskim institucijama i tvrtkama.

**ODLUKA O DODJELI NAGRADE KOLOS**

**Članak 9.**

Odluku o dodjeli nagrade KOLOS u skladu s člankom 5. stavkom 1. podstavkom 1. i člankom 6. ovoga Pravilnika, donosi Upravni odbor.

Odluku o dodjeli nagrade KOLOS u skladu s člankom 5. stavkom 1. podstavkom 2. i 3. i člankom 7. i 8. ovoga Pravilnika donosi Povjerenstvo za nagrade KOLOS (u daljnjem tekstu: Povjerenstvo).

Upravni odbor donosi odluku o broju nagrada KOLOS za životno djelo koje se dodjeljuju u jednoj kalendarskoj godini.

Povjerenstvo donosi odluku o broju nagrada KOLOS koje se dodjeljuju u jednoj kalendarskoj godini u skladu s člankom 5. stavkom 1. podstavkom postavkom 2. i 3 ovoga Pravilnika.

Osoba koja je dobila nagradu KOLOS ne može biti kandidirana ni u jednoj kategoriji nagrade Kolos u slijedećih pet (5) godina.

**KRITERIJI ZA DODJELU NAGRADE KOLOS**

**Nagrada KOLOS za životno djelo**

**Članak 10.**

**Nagrada KOLOS za životno djelo** dodjeljuje se istaknutom pojedincu članu Komore ili bivšem članu Komore.

Kod vrednovanja kandidata za dodjelu nagrade KOLOS za životno djelo ocjenjuje se :

* doprinos i ukupna djelatnost u razvoju struke
* iznimni rezultati trajne vrijednosti na unapređivanju i razvoju struke
* doprinos razvoju tehničkog stvaralaštva u Republici Hrvatskoj i svijetu
* dugotrajno djelovanje u struci tijekom profesionalne karijere
* aktivnost u Komori i stručnim udrugama građevinske struke
* javna prepoznatljivost i priznatost doprinosa.

**Nagrada KOLOS za izuzetna dostignuća u struci**

**Članak 11.**

Nagrada KOLOS za izuzetna dostignuća u struci u kategoriji ovlaštenih inženjera građevinarstva dodjeljuje se za cjelokupnu građevinu ili izgrađenu fazu građevine koja ima uporabnu dozvolu, odnosno koncepcijsko rješenje složene građevine, studiju ili drugu podlogu iz građevinske struke za projektiranje izgrađene složene građevine

Kod vrednovanja kandidata za dodjelu nagrade KOLOS iz stavka 1. ovog članka ocjenjuje se:

* složenost projekta
* izuzetan doprinos struci
* originalna tehnička rješenja
* društveni značaj projekta
* investicijska vrijednost projekta

Nagrada KOLOS za izuzetna dostignuća u struci u kategoriji inženjera gradilišta i/ili voditelja radova članova Komore, dodjeljuje se za vođenje građenja odnosno izvođenje radova na novoj ili postojećoj građevini, a koja ima uporabnu dozvolu.

Kod vrednovanja kandidata za dodjelu nagrade KOLOS iz stavka 3. ovog članka ocjenjuje se:

* složenost građevine
* izuzetan doprinos struci
* terenski uvjeti građenja
* složenost tehnologije građenja
* organizacija građenja
* investicijska vrijednost građevine
* društveni značaj projekta

Pojedinačna nagrada za izuzetna dostignuća u struci dodjeljuje se jednom kandidatu ili timu (od najviše tri člana).

**Nagrada KOLOS vanjskim fizičkim ili pravnim osobama**

**Članak 12.**

Nagrada KOLOS može se dodijeliti fizičkim osobama koje nisu članovi Komore, te pravnim osobama (ustanovama, udrugama, visokoškolskim institucijama i trgovačkim društvima).

Kod vrednovanja kandidata za dodjelu nagrade KOLOS iz stavka 1. ovog članka ocjenjuje se:

* višegodišnji poseban doprinos razvoju građevinske struke
* poticanje investicija
* doprinos razvoju i unapređenju graditeljske djelatnosti

**POSTUPAK PREDLAGANJA I IZBORA**

**Članak 13**

Postupak ispitivanja formalnih uvjeta i vrednovanja prijedloga za dodjelu nagrade KOLOS u skladu s člankom 10., 11. i 12. provodi Povjerenstvo, koje na prijedlog predsjednika Komore bira i razrješuje Upravni odbor.

Povjerenstvo ima devet članova prema pripadajućim specijalnostima.

Za predsjednika i člana Povjerenstva mogu biti imenovani istaknuti stručnjaci iz pojedinih područja građevinske struke s najmanje dvadeset pet (25) godina iskustva u struci.

**Članak 14.**

Javni poziv za podnošenje prijedloga za dodjelu nagrada KOLOS temeljem ovoga Pravilnika utvrđuje za svaku godinu Povjerenstvo.

**Postupak predlaganja**

**Članak 15.**

Predsjednik Komore raspisuje Javni poziv za podnošenje prijedloga za dodjelu nagrada KOLOS u veljači za kalendarsku godinu i šalje ga putem elektroničke pošte članovima Komore.

Javni poziv može se objaviti na mrežnoj stranici Komore i/ili u dnevnom tisku.

Prijedlog za nagradu KOLOS za životno djelo dostavlja se na posebnom obrascu i mora sadržavati osnovne podatke kandidata (ime i prezime, adresu, broj upisa u Imenik Komore), opis posebnog doprinosa u struci uvažavajući kriterije vrednovanja iz članka 10. ovoga Pravilnika. Prijedlog za nagradu KOLOS za životno djelo podnose najmanje tri predlagatelja. Prijedlog se dostavlja bez izjave kandidata da prihvaća da ga se predloži za nagradu KOLOS. Izjava kandidata da prihvaća nagradu KOLOS za životno djelo dostavlja se nakon donošenja odluke Upravnog odbora o dodjeli nagrade KOLOS za životno djelo.

Prijedlog za nagradu KOLOS za izuzetna dostignuća u struci dostavlja se na posebnom obrascu i mora sadržavati osnovne podatke kandidata (ime i prezime, adresu, broj upisa u Imenik Komore), opis posebnog doprinosa u struci uvažavajući kriterije vrednovanja iz Članka 11. ovog Pravilnika i obrazloženje za koju nagradu KOLOS se kandidat predlaže. Potrebno je priložiti potvrdu o ulozi kandidata na projektu, status građevine (uporabna dozvola) za koju se kandidat predlaže, izjavu kandidata da prihvaća da ga se predloži za nagradu KOLOS. Prijedlog za nagradu KOLOS za izuzetna dostignuća u struci podnosi najmanje jedan predlagatelj**.**

Prijedlog za nagradu KOLOS vanjskim pravnim i fizičkim osobama mora sadržavati osnovne podatke kandidata (ime i prezime ili naziv i adresu), opis posebnog doprinosa u struci uvažavajući kriterije vrednovanja iz Članka 12. ovog Pravilnika. Prijedlog za nagradu KOLOS vanjskim pravnim ili fizičkim osobama podnosi najmanje jedan predlagatelj**.**

Rok za dostavu prijedloga nominacija je 30 dana, ako Javnim pozivom nije drugačije određeno.

**Članak 16.**

Povjerenstvo će zaprimiti, ispitati formalne uvjete i valorizirati dostavljene prijedloge te donijeti odluku o dobitnicima nagrada KOLOS za izuzetna dostignuća u struci, u skladu s člankom 7. i 8. i člankom 11. i 12. ovoga Pravilnika.

Povjerenstvo će zaprimiti, ispitati formalne uvjete i valorizirati dostavljene prijedloge u skladu s člankom 6. i člankom 10. ovog Pravilnika, te rang listu kandidata dostaviti Upravnom odboru radi donošenja odluke o dobitniku/dobitnicima nagrade KOLOS za životno djelo.

Povjerenstvo, odnosno Upravni odbor, može po potrebi, od predlagatelja zatražiti pisane nadopune ili pojašnjenja u skladu s kriterijima iz ovoga Pravilnika.

**Članak 17.**

Komora vodi Knjigu nagrada Kolos, u koju se upisuju sve dodijeljene nagrade Kolos.

**ZAVRŠNE ODREDBE**

**Članak 18.**

Stupanjem na snagu ovoga Pravilnika, prestaje važiti Pravilnik o KOLOSU nagradi Hrvatske komore inženjera građevinarstva koji je donijela Skupština Komore na sjednici od 27.10.2016. i Pravilnik o izmjenama Pravilnika o KOLOSU nagradi Hrvatske komore inženjera građevinarstva koji je donijela Skupština Komore na sjednici od 5.02.2020.

**Članak 19.**

Ovaj Pravilnik stupa na snagu danom donošenja, i objavit će se na mrežnoj stranici Komore.

KLASA:

URBROJ:

Zagreb,

 **Predsjednica**

 **Hrvatske komore inženjera građevinarstva**

 Nina Dražin Lovrec, dipl.ing.građ.